和酒歌
作者：趙希逢
朝代：宋

paragraphs: 安得鏡湖分一曲，寧可不受千鍾祿。
百年三萬六千場，認取醉鄉去路熟。
猖狂莫學少年時，身心早已偃鼓旗。
速營糟丘防老境，無行不與酒相隨。
忘形孰主又孰客，江上清風山間月。
把杯對影又即吾，我與風月難一闕。
興來更涉小小園，壺中勝賞真有天。
酒池不怕深似海，探春日日掉𦨻舡。
愁腸任待紛千縷，一醉不知手欲舞。
轉悲成歡瞬息間，功用神聖捷如許。
困來不管玉頹山，只恐朝酲欲析難。
憑虛直向崑崙上，坐看驚濤飛去帆。